CELEX: C2005/205/53
Language: da
Date: 2005-08-20 00:00:00
Title: Sag T-229/05: Sag anlagt den 15. juli 2005 af selskabet »AEPI A.E.« mod Kommissionen for De Europæiske Fællesskaber

20.8.2005   
            
            
               DA
            
            
               Den Europæiske Unions Tidende
            
            
               C 205/29
            
         Sag anlagt den 15. juli 2005 af selskabet »AEPI A.E.« mod Kommissionen for De Europæiske Fællesskaber
   (Sag T-229/05)
   (2005/C 205/53)
   Processprog: græsk
   Ved De Europæiske Fællesskabers Ret i Første Instans er der den 15. juli 2005 anlagt sag mod Kommissionen for De Europæiske Fællesskaber af selskabet Elliniki Etaireia pros Prostasian tis Pnefmatikis Idioktisias, med hjemsted i Marousi, Attika, ved advokat Th. Asprogerakas-Grivas.
   Sagsøgeren har nedlagt følgende påstande:
   
               —
            
            
               EF-Kommissionens anfægtede afgørelse annulleres som retstridig, og det fastslås, at den samordnede praksis, der udøves af de indklagede forvaltningsselskaber af birettigheder, udgør en overtrædelse af fællesskabsretten.
            
         
               —
            
            
               Sagsøgerens klage 2001/4372, 56(2001)A/3603/2, som blev afvist ved den anfægtede afgørelse, kendes begrundet.
            
         
               —
            
            
               EF-Kommissionen tilpligtes til at afholde sagens omkostninger og advokathonoraret i forbindelse hermed.
            
         Søgsmålsgrunde og væsentligste argumenter:
   Sagsøgeren, der er et selskab, som forvalter kollektive musikalske ophavsrettigheder i Grækenland, forelagde Kommissionen en klage, hvorved det hævdede, at selskaberne Erato, Apollon og Grammo havde tilsidesat artikel 81 og 82 EF. Nævnte selskaber er blevet tildelt forvaltningen af ophavsretlige birettigheder, henholdsvis for så vidt angår sangere, musikere og plade- og produktionsselskaber. Sagsøgeren anførte i sin klage, at de nævnte selskaber, som i Grækenland på nævnte områder har monopol på disse birettigheder, ved en samordnet praksis har fastsat alt for høje gebyrer for disse birettigheder, hvilket indebærer, at flere selskaber i underholdningsindustrien, som ikke kan betale disse gebyrer, har måttet stoppe musikafspilning i deres sektorer, og at komponister, medlemmer af det sagsøgende selskab, herved er blevet berøvet deres ophavsrettigheder.
   Sagsøgeren nedlægger påstand om annullation af Kommissionens afgørelse, hvorved sagsøgerens klage blev afvist. Sagsøgeren hævder, at Kommissionen fejlagtigt fastslog, at der ikke forelå nogen fare for konkurrencefordrejning på det fælles marked, eftersom alle involverede parter har hjemsted i Grækenland. Ifølge sagsøgeren er den omstændighed, at en overtrædelse af konkurrencereglerne udelukkende finder sted inden for en medlemsstat, ikke tilstrækkelig til, at det kan fastslås, at den er irrelevant. Endelig har sagsøgeren anført, at Kommissionen ikke har undersøgt alle de grunde, som sagsøgeren fremførte i klagen. Sagsøgeren har endelig hævdet, at den nævnte overtrædelse kan påvirke handelen mellem medlemsstaterne.